b"\n_START_ARTICLE_\nStavka ceha ameri\xc5\xa1kih filmskih in TV scenaristov (2007\xe2\x80\x932008)\n_START_PARAGRAPH_\nVe\xc4\x8dina, ve\xc4\x8d kot 12.000 \xc4\x8dlanov Zdru\xc5\xbeenja ameri\xc5\xa1kih filmskih in TV scenaristov (Writers Guild of America - WGA) je 5. novembra 2007 oznanila stavko proti studijem, mre\xc5\xbeam in distributerjem, oziroma proti Zvezi filmskih in televizijskih producentov (ang. ''Alliance of Motion Picture and Television Producers'') v ve\xc4\x8dji meri zaradi ''nepo\xc5\xa1tenega, zanemarjenega, zastarelega in nepravilno porazdeljenega prihodka'' na podro\xc4\x8dju digitalne prodaje (DVD in Blu-ray distribucija, digitalni ogledi na spletu, TV sindikacija, prodaja sorodnih izdelkov (angle\xc5\xa1ko merchandising)). _NEWLINE_Scenaristi so v stavki dosegli, da se je pove\xc4\x8dal procent dobljen od vsakega prodanega oziroma predvajanega dela v digitalni prodaji, namre\xc4\x8d menili so, da je bilo v zadnjih 25 letih izgubljenih okoli 15 milijard ameri\xc5\xa1kih dolarjev vrednosti nadomestila za pla\xc4\x8de in honorarje, torej v \xc5\xa1kodo scenaristov.\n_START_SECTION_\nTar\xc4\x8de stavke in zahtev\n_START_PARAGRAPH_\nTar\xc4\x8da stavke so bili predvsem naslednji ve\xc4\x8dji studijski konglomerati in TV mre\xc5\xbee, ter njihovi klju\xc4\x8dni direktorji, predstavniki ali producenti: CBS-Viacom (Les Moonves), MGM-UA (Harry E. Sloan), NBCUniversal-Comcast (Jeffrey Zucker), The Weinstein Company (Harvey and Bob Weinstein), Lionsgate (Jon Feltheimer), News Corp/Fox-21st Century Fox (Peter Chernin), Paramount Pictures-Viacom (Brad Grey), Anchor Bay/Liberty Media/Starz (Chris McGurk), Sony Pictures-Columbia (Michael Lynton), The Walt Disney Company-ABC Television Group (Robert Iger) in Warner Bros.-Time Warner (Barry Meyer).\n_START_SECTION_\nZahteve scenaristov\n_START_PARAGRAPH_\nEna od zahtev WGA je bila, da od vsakega prodanega DVD-ja ali Blu-Ray-ja scenarist prejme 0,06%, torej za tretjino ve\xc4\x8d, kot je dolo\xc4\x8deno v stari zavezi. Kadarkoli je bil prodan DVD, ki je npr. stal 19,99 dolarjev, so scenaristi zaslu\xc5\xbeili 0,04 dolarja. Tak\xc5\xa1na zaveza je veljala \xc5\xa1e izpred 25 let in ve\xc4\x8d, ko so se scenaristi in producenti dogovorili, uskladili in prilagodili zaradi nizke prodaje, saj je ogled filma na DVD nosilcih/kasetah v takratnih \xc4\x8dasih bil luksuz, ki si ga ni vsakdo mogel privo\xc5\xa1\xc4\x8diti. Scenaristi so kasneje zahteve spreminjali, ena tak\xc5\xa1nih je bila, da namesto 4 centov, prejmejo 8 (dvakrat ve\xc4\x8d)._NEWLINE_Zahtevali so tudi, da zaslu\xc5\xbeijo od digitalne prodaje (VOD, SVOD ipd.). Scenariste je namre\xc4\x8d motilo, da za digitalno prodajo ne zaslu\xc5\xbeijo popolnoma ni\xc4\x8d, \xc4\x8deprav TV mre\xc5\xbea od vsake ogledane epizode neke oddaje zaslu\xc5\xbei z oglasi. Scenaristi so mre\xc5\xbeam o\xc4\x8ditali, da ne prejmejo svojega ''procenta'', ko pa oni prihranijo pri stro\xc5\xa1kih, ki bi jih sicer imeli pri fizi\xc4\x8dni DVD distribuciji. Tako po dolo\xc4\x8denih navajanjih prihranijo okoli polovico dolarja, ki bi lahko \xc5\xa1el scenaristom. Ker je v \xc4\x8dasu stavke bilo 48 odstotkov piscev v ZDA brezposelnih je stavka bila toliko bolj pomembna, ker \xc4\x8de je na primer nek posameznik delal 1 leto, drugo pa ne, bi si zaradi teh sporazumov lahko omogo\xc4\x8dil dostojnej\xc5\xa1e \xc5\xbeivljenje. Zato je poklic scenarista tako nekonvencionalen._NEWLINE_V stari zavezi so scenaristi za vsako predvajanje na televiziji od prihodkov licenciranja zaslu\xc5\xbeili zgolj 0,025 dolarja na vsak poln dolar.\n_START_SECTION_\nPosledice\n_START_PARAGRAPH_\nPo nekaterih ocenah je v 100 dneh, kolikor je stavka trajala, gospodarstvo izgubilo okoli 1,5 milijarde ameri\xc5\xa1kih dolarjev, po ocenah ekonomista Jack Kyserja pa od dobri 2,1 in vse tja do 2,5 milijarde ameri\xc5\xa1kih dolarjev, kar je \xc5\xa1tirikrat toliko kot leta 1988, ko je izbruhnila najdalj\xc5\xa1a stavka ceha scenaristov, ki je trajala 153 dni in prav tako popolnoma ohromila zabavno industrijo._NEWLINE_Kar 50.000 ljudi ni moralo nadaljevati z delom, najbolj je bila finan\xc4\x8dno ogro\xc5\xbeena skupnost Los Angeles, v celi skupnosti je za posledicami stavke delo izgubilo ve\xc4\x8d kot 37.700 ljudi (precej\xc5\xa1en dele\xc5\xbe ljudi zaposlenih v cateringu in logistiki, ki sta pomemben \xc4\x8dlen podizvajalstva v zabavni industriji; a sledila so jima prakti\xc4\x8dno vse druge dejavnosti)._NEWLINE_Posledice stavke niso bile le finan\xc4\x8dne narave. Spremenile so se celo navade televizijskih gledalcev. TV mre\xc5\xbee so sicer v prvih nekaj tednih stavke resda vrtele stare priljubljene nadaljevanke in nanizanke (kar ni v njihovi navadi), a se po dveh mesecih to ni ve\xc4\x8d iz\xc5\xa1lo. Osnovna gledanost je padla, resni\xc4\x8dnostni \xc5\xa1ovi, nanizanke, nadaljevanke so bile odpovedane, saj pri vseh oddajah sodeluje skupina scenaristov imenovana scenaristi\xc4\x8dna pisarna (angle\xc5\xa1ko writers room), ki pa ob boku s stavko, niso smeli kr\xc5\xa1iti pravila stavke, s tem da bi delali. Epizodi\xc4\x8dna televizija ima namre\xc4\x8d navado, da ekipa scenaristov spi\xc5\xa1e scenarij, nato se epizodo posname in nato vrti na televiziji. Ciklus se torej ponovi pri vsaki epizodi, kar v TV sezoni zahteva scenaristovo popolno navzo\xc4\x8dnost, tudi na samem snemanju, ko so \xc5\xa1e revizije scenarijev v popravkih zaradi dialogov ali menjavanja dramatur\xc5\xa1ko spremenjenih scen. Prepoved je veljala za tiste, ki so bili \xc4\x8dlani zdru\xc5\xbeenja (v Hollywoodu je stalna praksa, da se najema scenariste, ki so v tem zdru\xc5\xbeenju), zato so se v \xc4\x8dasu stavke \xc5\xa1irile govorice, da pogovorne oddaje, ki prav tako zaposlujejo scenariste - kr\xc5\xa1ijo njihova pravila s tem, da pi\xc5\xa1ejo pod psevdonimi. Konkretnih dokazov niso na\xc5\xa1li._NEWLINE_Trpela, \xc4\x8deprav manj kot televizijska, je tudi filmska produkcija. Med drugim se je zavlekla produkcija filma Angeli in demoni s Tomom Hanksom v glavni vlogi. Odpovedali so celo drugo najpomembnej\xc5\xa1o podelitev nagrad v Hollywoodu: Zlate globuse, saj scenaristi niso smeli dokon\xc4\x8dati scenarija.\n_START_SECTION_\nOgro\xc5\xbeenost izvedbe in podelitev industrijskih nagrad\n_START_PARAGRAPH_\nZaradi prepovedi pisanja scenaristov so bile ogro\xc5\xbeene \xc5\xa1tevilne podelitve industrijskih nagrad za prenos na televiziji, med drugim tudi oskarji in zlati globusi, ki so bili celo odpovedani._NEWLINE_Zdru\xc5\xbeenje filmskih in televizijskih igralcev SAG (angle\xc5\xa1ko Screen Actors Guild) so bili ves \xc4\x8das stavke solidarni s scenaristi. Zato je WGA 11. decembra 2007 dovolil, da lahko pisci izjemoma spi\xc5\xa1ejo scenarij za 14. podelitev SAG nagrad, ki je bila prikazovana 27. januarja 2008 na TNT in TBS._NEWLINE_18. decembra 2007 je WGA sporo\xc4\x8dil, da nikakor ne bodo storili enakih izjem pri podelitvi oskarjev in zlatih globusov. SAG je odlo\xc4\x8ditev ceha scenaristov podpiral in najavil, da tudi oni ne bodo podprli obeh nagrad, kar je posledi\xc4\x8dno pomenilo, da ni bilo ne scenarija za podelitev, ne podeljevalcev nagrad (angle\xc5\xa1ko presenters), torej zvezdnikov, zaradi katerih so prenosi podelitev v prvi vrsti gledane. Prireditev je bila v celoti bojkotirana._NEWLINE_Zdru\xc5\xbeenje tujih novinarjev Hollywooda (Hollywood Foreign Press Association - HFPA), ki vsakoletno organizira zlate globuse, je \xc5\xa1e naprej posku\xc5\xa1alo prepri\xc4\x8dati WGA, a neuspe\xc5\xa1no. Brez igralcev, ki bi podelili nagrade in scenaristov je bila prireditev v celoti bojkotirana in na bojni nogi za obstanek. HFPA in TV mre\xc5\xbea NBC, ki prikazuje prireditev sta se bili primorani za prenos prireditve prilagoditi. Tudi tokrat, neuspe\xc5\xa1no. Po tem, ko je 7. januarja 2008 NBC uradno preklical podelitev, je HFPA izvedbo v celoti organizirala sama. Zmagovalce je naznanila v obliki tiskovne konference, ki je bila odprta za vse medije. Rating gledanosti podelitve v obliki konference je na NBC gledalo komaj 4,7 milijona ljudi v primerjavi z letom prej, ko je imela ve\xc4\x8d kot 16 milijonov gledalcev. WGA je HFPA obrazlo\xc5\xbeila, da ne \xc5\xbeelijo bojkotirati ali diskreditirati prireditve, ker vedo, da imajo sicer scenaristi podporo novinarjev, ki so hkrati \xc4\x8dlani HFPA._NEWLINE_Stavka se je kon\xc4\x8dala 12 dni pred podelitvijo oskarjev, ki so potekali 24. februarja. \xc5\xa0tevilni so za nizko gledanost oskarjev krivili stavko, ker so scenaristi imeli veliko manj \xc4\x8dasa za priprave. Stavka je prav tako o\xc4\x8drnila televizijsko mre\xc5\xbeo ABC, ki prikazuje oskarje. Mnogi \xc4\x8dlani so bili mnenja, da \xc4\x8de se stavka ne bi pravo\xc4\x8dasno kon\xc4\x8dala, bi bili oskarji ravno tako odpovedani in primorani na alternativo, kot so pred izziv bili postavljeni organizatorji zlatih globusov."